
Înfrângere usturătoare a social-democraţilor

Extrema-dreaptă condusă de Joerg Haider devine a doua forţă politică a ţării 

Partidul de extremă-dreapta FPOe, condus de Joerg Haider, a devenit cea de-a doua forţă politică din Austria, în urma alegerilor legislative de duminică obţinând 27,22% din voturi, cu doar 6% mai puţin decât Partidul Social-Democrat al cancelarului Viktor Klima (33,4%), conform rezultatelor oficiale parţiale, anunţate duminică seară, transmite AFP.

Înfrângerea suferită de partidele aliate la putere în faţa dreptei populiste este fără precedent în Austria după cel de-al doilea Război Mondial. Cancelarul Viktor Klima rămâne şef al Executivului, dar a exclus orice coaliţie cu FPOe, declarând că nu va avea loc "nici o discuţie" cu partidul lui Haider.

Social-democraţii rămân primul partid din Austria, dar rezultatul de 33,4% obţinut este cel mai slab din ultimii 50 de ani, lor revenindu-le astfel, doar 65 de locuri în Parlament, cu şase mai puţin decât în legislatura precedentă, din totalul de 183.

Viktor Klima a respins ideea de a demisiona din funcţia de premier, declarând că "nu va abandona corabia în toiul furtunii". El a adăugat că se aşteaptă ca preşedintele Thomas Klestil să-l însărcineze cu organizarea noului guvern.

Vicecancelarul Austriei, Wolfgang Schussel, a refuzat să recunoască înfrângerea partidului său, de orientare conservatoare, OeVP, care, cu 26,9% din sufragii, nu este devansat decât cu 14.000 de voturi de către FPOe. El s-a declarat încrezător că după numărarea ultimelor 200.000 de buletine de vot, aparţinând alegătorilor care nu au votat la domiciliile lor, situaţia s-ar putea schimba iar, OeVP ar putea obţine "un uşor avans". Schussel a repetat ceea ce a declarat şi în campania electorală, anume că dacă partidul său va ajunge al treilea, va intra în opoziţie. Un sondaj efectuat la ieşirea de la urne indica faptul că 47% dintre alegători preferă o continuare a coaliţiei actuale faţă de orice alternativă.

Joerg Haider, 49 de ani, orator charismatic, din al cărui discurs nu lipsesc accentele de factură nazistă, a calificat drept "senzaţional" rezultatul obţinut de partidul său. În campania electorală, el s-a pronunţat deschis împotriva imigranţilor şi a promis să pună capăt sistemului de împărţire a puterii între socialişti şi conservatori, aflat în vigoare în Austria din 1945.

Joerg Haider a declarat că aşteaptă propuneri din partea OeVP sau din partea SPOe, dar a spus că nu doreşte vreun portofoliu pentru el. În condiţiile în care coaliţia actuală va fi reînnoită; Haider a declarat că partidul său va face o "opoziţie hotărâtă".

Rezultatul obţinut de FPOe este cel mai bun din 1986, de când la cârmă sa se află Joerg Haider. Partidul a obţinut cel mai bun scor la Viena, unde există mulţi străini. De asemenea, Joerg Haider a ştiut să exploateze nemulţumirile unei părţi a electoratului faţă de politica austeră promovată de social-democraţi.

Ca urmare a criticilor aduse de Haider, cancelarul Viktor Klima a promis, în ultimele zile dinaintea alegerilor, că va pune capăt sistemului votului proporţional, aflat în vigoare de mai multe decenii, conform căruia partidele aflate la putere îşi împart toate posturile din viaţa publică.

Ca urmare a ascensiunii dreptei lui Haider, Forumul Liberal nu a mai reuşit să treacă pragul de 4%; pierzând reprezentarea în Parlament.

Joerg Haider este considerat un populist ambiţios, care a ştiut să se adapteze cerinţelor celor mai diverse pături ale societăţii austriece, comentează AFP.

Sportiv, iubitor de alpinism, practicat în compania soţiei sale, Claudia, şi a celor două fiice, Joerg Haider nu a ascuns niciodată scopul pe care îl viza: postul de cancelar al Austriei. Îmbrăcat elegant, mereu bronzat, acest jurist, mare proprietar de terenuri se află într-o continuă ascensiune de când a ajuns la conducerea FPOe, în 1986. Mica sa formaţiune liberală nu aduna atunci decât 5% din voturi. O dată cu venirea lui la conducere, FPOe a obţinut 16,6 procente în 1990, 21,9 în 1995 şi 27,22 duminica trecută.

Născut la 26 ianuarie 1950, tatăl său fiind de profesie cizmar şi membru al partidului naţional-socialist, Joerg Haider a avut, totuşi, de suferit în 1991, când a trebuit să părăsească postul de guvernator al Carinthiei, în urma unor elogii aduse politicii sociale a celui de al treilea Riech. El s-a reîntors în Parlament în anul următor, fiind reales guvernator al Carinthiei în 1999.

Între timp, a mai rostit unele discursuri exagerate, dar alegătorii nu 1-au condamnat pentru ele. Există, în Austria, “o lipsă de sensibilitate a populaţiei, în această privinţă", consideră politologul Anton Pelinka.

În 1995, liderul FPOe a fost criticat pentru afirmaţia că Waffen SS este "acea parte a armatei germane căreia trebuie să îi aducem omagii". Peste puţin timp, într-un discurs rostit în Parlamentul de la Viena, el a transformat lagărele de concentrare ale naziştilor în "lagăre punitive". În mod regulat, Haider a dus o campanie împotriva imigranţilor, încercând mereu să oblige guvernul să înăsprească criteriile de admitere în ţară.

Orator strălucit, care seduce mulţi austrieci prin formulele sale retorice, Haider a ştiut să profite şi de uzura puterii social-democraţilor din SPOe, precum şi a conservatorilor din OeVP. Denunţând nepotismul, gestiunea frauduloasă şi privilegiile, el i-a atras pe mulţi dintre cei dezamăgiţi de celelalte două partide, promovând schimbarea.

"Pentru populaţia austriacă, Joerg Haider este omul care are “curajul să spună lucrurilor pe nume, să dea glas angoaselor ei profunde", potrivit psihiatrului Alexander Friedmann.

